**Ministru kabineta noteikumu projekta “Grozījumi Ministru kabineta 2003. gada 29. aprīļa noteikumos Nr. 242 “Satiksmes ministrijas nolikums”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts paredz noteikt Satiksmes ministrijai jaunas funkcijas:  – organizēt un koordinēt valsts politikas izstrādi un īstenošanu intelektisko transporta sistēmu jomā un deleģēt valsts akciju sabiedrībai “Latvijas Valsts ceļi” funkciju - izveidot un uzturēt transporta nozares informācijas nacionālo (valsts) piekļuves punktu;  – nodrošināt platjoslas pieejamības ģeogrāfiskās informācijas sistēmu un deleģēt platjoslas pieejamības ģeogrāfiskās informācijas sistēmas izveidi un darbības nodrošināšanu valsts akciju sabiedrībai “Elektroniskie sakari”;  – nodrošināt interneta protokola 6.versijas ieviešanu valsts pārvaldē un deleģēt interneta protokola 6.versijas ieviešanu un darbības nodrošināšanu valsts pārvaldē valsts akciju sabiedrībai “Latvijas Valsts radio un televīzijas centrs”.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta 2020. gada 17. jūlija rīkojuma Nr.396 “Par konceptuālo ziņojumu “Par intelektisko transporta sistēmu ieviešanu Latvijas autotransporta jomā un to saskarnēm ar citiem transporta veidiem”” 2. punkts.  2. Komisijas 2013.gada 15.maija Deleģētā regula Nr.885/2013, ar ko papildina Eiropas Parlamenta un Padomes ITS direktīvu 2010/40/ES attiecībā uz informācijas pakalpojumu sniegšanu saistībā ar drošām stāvvietām kravas automobiļiem un komerciālajiem transportlīdzekļiem.  3. Komisijas 2013.gada 15.maija Deleģētā regula Nr.886/2013, ar ko papildina Eiropas Parlamenta un Padomes Direktīvu 2010/40/ES attiecībā uz datiem un procedūrām, lai lietotājiem, ja iespējams, nodrošinātu vispārējas ar ceļu satiksmes drošību saistītas bezmaksas informācijas minimumu.  4. Komisijas 2014.gada 18.decembra Deleģētā regula Nr.2015/962, ar ko papildina Eiropas Parlamenta un Padomes Direktīvu 2010/40/ES attiecībā uz reāllaika satiksmes informācijas pakalpojumu nodrošināšanu visā ES.  5. Komisijas 2017.gada 31.maija Deleģētā regula Nr.2017/1926, ar ko papildina Eiropas Parlamenta un Padomes Direktīvu 2010/40/ES attiecībā uz ES mēroga multimodālu maršruta informācijas pakalpojumu sniegšanu.  6. Ministru kabineta 2019.gada 7.maija rīkojuma Nr.210 “Valdības rīcības plāns par Artura Krišjāņa Kariņa vadītā Ministru kabineta iecerēto darbību veikšanai” apstiprinātā Valdības rīcības plāna 36.2.pasākums.  7. Informatīvā ziņojuma “Latvijas kiberdrošības stratēģija 2019.-2022.gadam” 5. rīcības virziena “Tiesiskums kibertelpā un kibernoziedzības mazināšana” 5.3.uzdevums, kas apstiprināts ar Ministru kabineta 2019.gada 17.septembra sēdēs protokolļēmumu (prot.Nr.42, 43.§). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Intelektisko transporta sistēmu (turpmāk – ITS) aktualitāte pēdējo gadu laikā Latvijā ir augusi, kas skaidrojams ar to, ka Latvijas transporta sistēmas attīstās, ienākot viedajām tehnoloģijām, notiek datu digitalizācija, kā arī tamdēļ, ka tiek īstenoti nozīmīgi projekti, kuros iekļauti atsevišķi ITS elementi[[1]](#footnote-1). Papildus iepriekš minētajam gan industrija, gan arī ceļu lietotāji izrāda arvien lielāku vispārīgu interesi par ITS pakalpojumiem un mūsdienīgiem mobilitātes risinājumiem uz Latvijas ceļiem. Tādējādi ITS ieviešana un ar to saistītā ITS Direktīvas[[2]](#footnote-2) un no ITS Direktīvas izrietošo deleģēto regulu prasību izpilde attiecībā par klasificētajiem ES līmeņa ITS servisiem ir kļuvusi neizbēgama. ITS deleģēto regulu viena no pamatprasībām, ja tiek ieviesti ITS pakalpojumi un lietotnes, ir transporta nozares informācijas nacionālā (valsts) piekļuves punktu izveide (turpmāk – NPP). Līdz ar to NPP izveide tuvākajā laikā ir ļoti būtiska. To apstiprina arī tas, ka 2020. gada 14. maijā Eiropas Komisija ir ierosinājusi četras pārkāpuma procedūras pret Latvijas Republiku saistībā ar Regulas Nr.885/2013, Regulas Nr.886/2013, Regulas Nr.2015/962, Regulas Nr.2017/1926 neizpildi attiecībā uz valsts piekļuves punkta izveidi un atbildē Eiropas Komisijai Latvijai ir jāsniedz skaidrs laika grafiks, kādā NPP tuvākajā laikā tiks izveidots, turklāt kavēšanās var novest pie ievērojamām finanšu sankcijām pret Latviju.  Lai noteiktu nepieciešamos pasākumus ITS veiksmīgai ieviešanai, ņemot vērā Latvijas vajadzības un Latvijas pienākumu izpildīt ITS Direktīvas prasības, kā arī no piecām pašlaik pieņemtajām ITS deleģētajām regulām izrietošās prasības, Satiksmes ministrija izstrādāja konceptuālo ziņojumu “Par intelektisko transporta sistēmu ieviešanu Latvijas autotransporta jomā un to saskarnēm ar citiem transporta veidiem” (turpmāk – konceptuālais ziņojums), kas tika pieņemts ar Ministru kabineta 2020. gada 30. jūnija sēdes protokollēmumu (prot.Nr.42, 64.§).  Konceptuālajā ziņojumā tika identificēts, ka prioritāri Latvijā jāizveido NPP, kā arī jāstiprina VAS “Latvijas Valsts ceļi” (turpmāk – LVC) institucionālās spējas ITS pakalpojumu attīstībai un nodrošināšanai. LVC kā institūcija, uz kuras tehniskā un cilvēkresursu nodrošinājuma pamata NPP paredzēts veidot, izvēlēta atbilstoši ES praksei, kur NPP lielākoties atrodas valsts ceļu administrācijas pārziņā.  Satiksmes ministrija šim nolūkam ir sagatavojusi un iesniegusi Finanšu ministrijai turpmākai virzīšanai Eiropas Komisijā grozījumu ierosinājumus Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmā “Izaugsme un nodarbinātība” (turpmāk - Darbības programma), kas cita starpā paredz NPP izveidei pārdalīt ES fondu finansējumu 5 000 000 EUR apmērā un paredzēt valsts budžeta finansējumu 882 353 EUR apmērā.  Darbības programmas grozījumi nacionālā līmenī ir apstiprināti ar Ministru kabineta 2019.gada 3.decembra rīkojumu Nr.611 “Grozījumi Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmā “Izaugsme un nodarbinātība”” un ar 2020.gada 28.aprīļa lēmumu apstiprināti EK.  Atbilstoši apstiprinātajiem darbības programmas grozījumiem NPP izveidei ir pieejams ES fondu finansējums 5 000 000 EUR apmērā. NPP izveidi, ievērojot ES fondu 2014.-2020.gada plānošanas perioda laika tvērumu, jānodrošina līdz 2023.gada 31.decembrim.  Noteikumu projekts ir nepieciešams, lai īstenotu Ministru kabineta rīkojuma “Par konceptuālo ziņojumu “Par intelektisko transporta sistēmu ieviešanu Latvijas autotransporta jomā un to saskarnēm ar citiem transporta veidiem”” (TA-1043, prot.Nr.42, 64.§) 2. punktā doto uzdevumu Satiksmes ministrijai izstrādāt un satiksmes ministram līdz 2020. gada 31. decembrim iesniegt noteiktā kārtībā izskatīšanai Ministru kabinetā grozījumus Ministru kabineta 2003. gada 29. aprīļa noteikumos Nr. 242 “Satiksmes ministrijas nolikums”, nosakot Satiksmes ministriju par atbildīgo institūciju, kas koordinē un organizē intelektisko transporta sistēmu politikas izstrādi un īstenošanu un deleģē LVC pienākumu izveidot un uzturēt transporta nozares informācijas nacionālo (valsts) piekļuves punktu.  Latvijā nav noteikta valsts pārvaldes iestāde, kurai būtu pienākums nodrošināt elektronisko sakaru jomas kartēšanu platjoslas pieejamības aspektā, kā arī nodrošināt kartēšanai nepieciešamo rīku izveidi un veikt datu uzkrāšanu, kā arī nav noteikta iestāde, kurai jānodrošina interneta protokola 6.versijas ieviešana valsts pārvaldē.  Kibernoziedzības mazināšanai nepieciešama rīcība divos pamatvirzienos – preventīvs darbs noziedzīgu darbību īstenošanas mazināšanai un efektīva noziedzības apkarošana. Kibernoziedzības apkarošanu varētu atvieglot, uzlabojot tiesībsargājošo iestāžu tehniskās iespējas identificēt interneta protokola adreses, no kurām veikta piekļuve noteiktiem e-pakalpojumiem vai informācijas resursiem. Šobrīd elektronisko sakaru komersanti IPv4[[3]](#footnote-3) adrešu trūkuma dēļ aktīvi izmanto tīkla adrešu translēšanu. Latvijā vienu IPv4 adresi izmanto līdz pat 100 lietotāji – tas rada dažādas problēmas, tai skaitā drošības jomā, jo tiesībsargājošās iestādes no saglabājamajiem datiem ar grūtībām spēj identificēt galalietotāju, kurš veicis pretlikumīgas darbības. Risinājums šai problēmai ir uzsākt IPv6 ieviešanu valsts pārvaldē, tādējādi veicinot interesi par IPv6 ieviešanu arī privātajā sektorā. Ievērojot minēto, Aizsardzības ministrijas izstrādātā informatīvā ziņojuma “Latvijas kiberdrošības stratēģija 2019.-2022.gadam” 5. rīcības virziena “Tiesiskums kibertelpā un kibernoziedzības mazināšana” 5.3.uzdevumā Satiksmes ministrijai ir paredzēts uzdevums palielināt interneta lietotāju identificēšanu, veicinot pāreju uz IPv6 valsts pārvaldē, tādējādi motivējot privāto sektoru sekot paraugam, rezultātā uzlabojot iespēju tiesībsargājošām iestādēm identificēt e-pakalpojuma vai informācijas resursa lietotājus.  Ar Ministru kabineta 2019.gada 7.maija rīkojumu Nr.210 “Valdības rīcības plāns par Artura Krišjāņa Kariņa vadītā Ministru kabineta iecerēto darbību veikšanai” apstiprinātā Valdības rīcības plāna 36.2.pasākums paredz Satiksmes ministrijai uzdevumu - nodrošināt Platjoslas kompetenču centra konsultatīvo atbalstu valsts atbalsta programmām platjoslas projektu īstenošanā, tostarp sagatavot priekšlikumus platjoslas tīkla kartēšanas risinājuma izveidei. Vienlaikus Eiropas Parlamenta un Padomes direktīva (ES) 2018/1972 *par Eiropas Elektronisko sakaru kodeksa izveidi*[[4]](#footnote-4) (turpmāk - Eiropas Elektronisko sakaru kodekss) paredz Eiropas Savienības dalībvalstīm pienākumu līdz 2023.gada 21.decembrim veikt elektronisko sakaru tīklu ģeogrāfisko apsekošanu (kartēšanu) un nodrošināt informācijas atjaunināšanu ne retāk kā reizi trijos gados. Apsekojuma laikā iegūtai informācijai jābūt pietiekami detalizētai un jāsatur pietiekamas ziņas par elektronisko sakaru pakalpojuma kvalitāti un tā parametriem, kartējot infrastruktūru, investīcijas, pakalpojumu pieejamību un pieprasījumu. Šī informācija ir paredzēta valsts pārvaldes iestādēm to funkciju veikšanai, kā arī valsts atbalsta pasākumu īstenošanai un informācijas nodrošināšanai galalietotājiem par pakalpojumu pieejamību pieslēguma adreses līmenī. Turklāt Eiropas Komisija 2016.gada 14.septembra paziņojumā “Konkurētspējīga digitālā vienotā tirgus savienojamība. Virzība uz Eiropas Gigabitu sabiedrību” noteiktie mērķi ir izpildāmi, ja investīcijas elektronisko sakaru infrastruktūras attīstībai tiek plānotas, izmantojot aktuālu esošās privātās un publiskās infrastruktūras un pakalpojumu kvalitātes kartējumu.  Ņemot vērā minēto, nepieciešams papildināt Satiksmes ministrijas nolikumu, paredzot Satiksmes ministrijas funkcijas platjoslas pieejamības ģeogrāfiskās informācijas sistēmas nodrošināšanā un interneta protokola 6.versijas valsts pārvaldē ieviešanā.  Vienlaikus projekts paredz iespēju deleģēt platjoslas pieejamības ģeogrāfiskās informācijas sistēmas izveidi un darbības nodrošināšanu valsts akciju sabiedrībai “Elektroniskie sakari”, bet interneta protokola 6.versijas ieviešanu un darbības nodrošināšanu valsts pārvaldē valsts akciju sabiedrībai “Latvijas Valsts radio un televīzijas centrs” (turpmāk - LVRTC), noslēdzot deleģēšanas līgumu.  Satiksmes ministrija, atbilstoši Valsts pārvaldes iekārtas likuma 40.panta pirmajai daļai un 45.panta pirmajai daļai, jau ir deleģējusi LVRTC pienākumu nodrošināt šādus valsts pārvaldes uzdevumus: Valsts elektronisko sakaru pakalpojumu centra izveidi un uzturēšanu un darbību, datu centra pakalpojumu valsts informācijas sistēmai darbam ar Eiropas savienības dokumentiem nodrošināšanu, Eiropas kopienas EuroDomain telekomunikāciju tīkla TESTA-ng Latvijas Lokālā domēna pieslēguma punkta (LDCP \_ Local Domain Connection Point) infrastruktūras izvietošanu LVRTC datu centrā un piekļuves pie TESTA-ng tīkla administrēšanu un uzraudzību.  Papildus iepriekš norādītajiem deleģētajiem uzdevumiem, LVRTC kā deleģēto uzdevumu nodrošina valsts apmaksātus uzticamības pakalpojumus (drošu elektroniskā paraksta un elektroniskās identifikācijas) pakalpojumu Pilsonības un migrācijas lietu pārvaldes izsniegtajām personu apliecībām. Saskaņā ar Ministru kabineta 2020.gada 14.jūlija noteikumu Nr.445 „Kārtība, kādā iestādes ievieto informāciju internetā” 47.punktu domēna vārdu “gov.lv” lietojumu reģistrē un tā lietojumu pārrauga LVRTC. Elektronisko plašsaziņas līdzekļu likuma 13.pantā ir noteikti uzdevumi, ko jāveic LVRTC nacionālās radio un televīzijas apraides pakalpojuma nodrošināšanai, bet saskaņā ar Ministru kabineta 2009.gada 28.aprīļa noteikumiem Nr.365 “Noteikumi par pasta, radio, televīzijas un citu plašsaziņas līdzekļu darba nodrošināšanu valsts apdraudējuma gadījumā” valsts apdraudējuma gadījumā LVRTC jānodrošina vismaz Latvijas Radio pirmās programmas un Latvijas Televīzijas pirmās programmas izplatīšana visā Latvijas teritorijā.  Starp deleģētajiem un normatīvajos aktos tieši noteiktajiem uzdevumiem LVRTC valsts kritiskās informācijas tehnoloģiju un sakaru nodrošināšanas jomā veic klasificētus uzdevumus, kā piemēram, kopš 2015.gada nodrošina valsts informācijas un komunikācijas tehnoloģiju infrastruktūras aizsardzību no pakalpojumatteices uzbrukumiem, izmantojot specializēto tehnisko risinājumu.  Uzsverams, ka LVRTC veiksmīgi izpilda gan ar deleģējuma līgumiem, gan ar normatīvajiem aktiem uzdotos deleģējuma uzdevumus, līdz ar to LVRTC ir uzskatāms par uzticamu valsts kapitālsabiedrību doto uzdevumu veiksmīga izpildē. LVRTC nodrošina būtiskus pakalpojumus, kā arī tās rīcībā ir valsts mēroga elektronisko sakaru un informācijas tehnoloģiju infrastruktūra, kura jau tagad tiek izmantota pakalpojumu (tostarp arī informācijas un sakaru drošības pakalpojumu) sniegšanai valsts un starptautiskajām institūcijām. Turklāt LVRTC ir 100% valstij piederoša kapitālsabiedrība, kur Satiksmes ministrija ir kapitāla daļu turētājs. Saskaņā ar Elektronisko plašsaziņas līdzekļu likuma 13.panta 1.1 daļā noteikto LVRTC akcijas nedrīkst atsavināt.  Lai realizētu Valdības rīcības plāna un Eiropas Elektronisko sakaru kodeksa uzdevumu, un, ievērojot Eiropas Elektronisko sakaru kodeksa noteikto elektronisko sakaru tīklu apsekošanas tvērumu, racionālākā pieeja būtu izmantot jau pieejamos ģeogrāfiskās informācijas sistēmu (ĢIS) risinājumus. Eiropas elektronisko sakaru kodeksa ieviešanas darba grupā, kurā pārstāvēta Satiksmes ministrija, Sabiedrisko pakalpojumu regulēšanas komisija un VAS “Elektroniskie sakari”, tika izvērtēta iespējamo informācijas sistēmas izveidotāju - Satiksmes ministrijas, Sabiedrisko pakalpojumu regulēšanas komisijas un VAS “Elektroniskie sakari” kompetence un tehniskās iespējas. Secinoši, ņemot vērā VAS “Elektroniskie sakari” ilggadīgo pieredzi elektronisko sakaru jomā, veidojot un uzturot radiofrekvenču spektra un numerācijas datubāzes, kā arī to, ka tās pārziņā daļēji jau ir elektronisko sakaru tīklu un pakalpojumu kartēšanai nepieciešamā informācija (mobilo sakaru bāzes staciju un radiorelejlīniju atrašanās vietas) un VAS “Elektroniskie sakari” savu funkciju nodrošināšanai izmanto ĢIS risinājumus radiosakaru sistēmu elektromagnētiskās saderības nodrošināšanas aprēķinam un attēlošanai uz kartes, VAS “Elektroniskie sakari” tika atzīta par piemērotāko informācijas sistēmas izstrādei un uzturēšanai, pamatojoties uz Satiksmes ministrijas deleģējumu. VAS “Elektroniskie sakari” rīcībā ir nepieciešamā informācijas tehnoloģiju (IT) infrastruktūra un kvalificētu darbinieku resurss datu bāzu un specializētu IT sistēmu veidošanai un uzturēšanai, tomēr pilnīgam ģeogrāfiskās informācijas sistēmas (ĢIS) risinājumam VAS “Elektroniskie sakari” būs nepieciešami papildu resursi, kuriem finansējums ir jānodrošina deleģējuma ietvaros  Atbilstoši Elektronisko sakaru likuma 5.panta pirmajai daļai Satiksmes ministrija atbilstoši savai kompetencei elektronisko sakaru nozarē nodrošina:  1) ārkārtas situāciju valsts elektronisko sakaru tīklu un tajā pārraidītās valsts pārvaldes funkciju izpildei nepieciešamās aizsargātās informācijas drošības pārraudzību;  2) ārkārtas situāciju valsts elektronisko sakaru tīkla pieslēgumu starptautisko organizāciju un citu juridisko personu tīkliem valsts funkciju realizēšanai;  3) valsts elektronisko sakaru pakalpojumu centra izveidošanu, uzturēšanu un darbību.  Saskaņā ar Elektronisko sakaru likuma 5.panta otro daļu un ievērojot Ministru kabineta 2019.gada 9.jūlija rīkojumu Nr.344 “Par ārkārtas situāciju valsts elektronisko sakaru tīkla izbūves un elektronisko sakaru pakalpojumu centra izveides deleģēšanu valsts akciju sabiedrībai “Latvijas Valsts radio un televīzijas centrs””, (turpmāk - Rīkojums Nr.344), Satiksmes ministrija normatīvajos aktos noteiktajā kārtībā ir deleģējusi LVRTC ārkārtas situāciju valsts elektronisko sakaru tīkla izbūvi Ministru kabineta noteiktajos punktos (Dienesta vajadzībām) un uzdevumu nodrošināt tīkla uzturēšanu drošai informācijas apritei. Deleģēšanas līgums noslēgts 2019.gada 20.decembrī ar termiņu līdz 2035.gada 31.decembrim. Tāpat Rīkojums Nr.344 uzdeva satiksmes ministram noslēgt deleģēšanas līgumu ar LVRTC, lai nodrošinātu Ministru kabineta 2018.gada 6.februāra instrukcijas Nr.1 “Valsts elektronisko sakaru pakalpojumu centra nodrošināšanas kārtība” noteiktajā kārtībā pieņemto lēmumu (lēmumus pieņem Vides aizsardzības un reģionālās attīstības ministrija sadarbībā ar kompetentajām iestādēm) par informācijas sistēmu iekļaušanu valsts elektronisko sakaru pakalpojumu centra sarakstā izpildi, uzturot attiecīgās informācijas sistēmas un nodrošinot drošu datu glabāšanu un apriti, vajadzības gadījumā izmantojot ārkārtas situācijas valsts elektronisko sakaru tīklu. Ievērojot deleģēto uzdevumu ietvaru, nepieciešams precizēt Satiksmes ministrijas kompetenci ārkārtas situāciju valsts elektronisko sakaru tīklu nodrošināšanā, norādot, ka ar to jāsaprot tīkla fizikā izbūve un uzturēšanas darbu veikšana, kā arī precizēt kompetenci valsts elektronisko sakaru pakalpojumu centra nodrošināšanā, reducējot to uz centra fizisku izveidi un ievietoto informācijas sistēmu darbības uzturēšanu.  Lai precizētu Satiksmes ministrijas kompetenci ārkārtas situāciju valsts elektronisko sakaru tīkla un valsts elektronisko sakaru pakalpojumu centra nodrošināšanā, noteikumu projekts paredz Ministru kabineta 2003. gada 29. aprīļa noteikumu Nr. 242 “Satiksmes ministrijas nolikums” 5.2.1 punktu izteikt jaunā redakcijā. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS “Latvijas Valsts ceļi”, VAS “Elektroniskie sakari”, VAS “Latvijas Valsts radio un televīzijas centrs”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Satiksmes ministrijai noteikumu projekts administratīvo slogu nemaina, funkcija organizēt un īstenot valsts politikas izstrādi ITS jomā tiks īstenota esošo administratīvo resursu ietvaros. LVC noteikumu projekts palielinās administratīvais slogu, lai īstenotu jaunu funkciju – izveidot un uzturēt transporta nozares informācijas nacionālo (valsts) piekļuves punktu.  LVC administratīva sloga izmaksas ir iekļautas kopējās NPP izstrādes, izveides un uzturēšanas izmaksās. Citas administratīvās izmaksas ir atkarīgas no citu iesaistīto pušu (pašvaldību, neatliekamo palīdzības dienestu u.t.t) brīvprātīgas vēlmes radīt jaunus no ITS Direktīvas izrietošo Deleģēto regulu datus mašīnlasāmā formātā, papildus gan skaidrojam, ka, ja institūcijai nav pieejami regulās noteiktie dati, tie nav obligāti jārada un jāsniedz NPP.  Izveidojot transporta nozares (valsts) piekļuves punktu, tiks nodrošināta efektīva satiksmes, autoceļu, stāvlaukumu, maršrutu un ar satiksmes drošību saistītu datu pieejamība, datu apmaiņa, atkārtota izmantošana un to atjaunināšana. Uzlabojoties iepriekšminēto datu apritei, šajās jomās attīstīsies ITS lietotnes un pakalpojumi, kas savukārt uzlabos ceļu satiksmes drošību, braukšanas komfortu, samazinās ceļu satiksmes dalībnieku laiku ceļā, veidos autotransporta ekspluatācijas izmaksu ietaupījumu, samazinās siltumnīcas efektu izraisošo gāzu emisijas un gaisa piesārņojumu, tādejādi sniedzot ieguldījumu pārejā uz klimatneitrālu ekonomiku.  Satiksmes ministrijai noteikumu projekts administratīvo slogu nemaina arī daļā, kas attiecas uz platjoslas pieejamības ģeogrāfiskās informācijas sistēmas izveidi un nodrošināšanu, kā arī uz IPv6 ieviešanu valsts pārvaldē. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 35 000 | 35 000 |
| 2.1. valsts pamatbudžets | 0 | 0 | 0 | 0 | 0 | 35 000 | 35 000 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | -35 000 | -35 000 |
| 3.1. valsts pamatbudžets | 0 | 0 | 0 | 0 | 0 | -35 000 | -35 000 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | x | 0 | x | 0 | x | -35 000 | -35 000 |
| 5.1. valsts pamatbudžets | 0 | 0 | -35 000 | -35 000 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Precīzu aprēķinu platjoslas pieejamības ģeogrāfiskās informācijas sistēmas attīstīšanai šobrīd nav iespējams aprēķināt, to varēs veikt pēc sākotnējās izstrādes pabeigšanas. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Šobrīd nav iespējams precīzi noteikt amatu vietu skaita izmaiņas, taču pēc NPP izveides (sākot ar 2024. gadu) indikatīvi tās varētu būt 3 jaunas amata vietas LVC. | | | | | | |
| 8. Cita informācija | Pēc NPP izveides, sākot ar 2024. gadu, būs nepieciešams valsts budžeta finansējums NPP uzturēšanai indikatīvi 588 235 EUR gadā (10% apmērā no NPP izveides kapitālieguldījumiem). Izmaksas NPP uzturēšanai tiks precizētas konsultatīvā pakalpojuma un NPP specifikāciju izstrādes rezultātā. Tas tiks pieprasīts normatīvajos aktos noteiktajā kārtībā.  VAS “Elektroniskie sakari” pēc platjoslas pieejamības ģeogrāfiskās informācijas sistēmas izstrādes, sākot ar 2022. gadu, būs nepieciešams valsts budžeta finansējums platjoslas pieejamības ģeogrāfiskās informācijas sistēmas uzturēšanai (indikatīvi 35 000 EUR gadā). Platjoslas pieejamības ģeogrāfiskās informācijas sistēmas uzturēšanas izmaksas tiks pieprasītas normatīvajos aktos noteiktajā kārtībā, kā arī pēc platjoslas pieejamības ģeogrāfiskās informācijas sistēmas sākotnējās izstrādes plānots tās funkcionalitāti attīstīt, piemēram, izveidojot apsekošanas datu ievades saskarni, integrācijas moduli sasaistēm ar citām datubāzēm, datu vizualizācijas moduli ar paplašinātu funkcionalitāti, datu analīzes un atskaišu moduļus. Ievērojot minēto turpmākajos gados tiks sagatavoti prioritārā pasākuma pieteikumi finansējuma pieprasīšanai informācijas sistēmas attīstības nodrošināšanai | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1. Komisijas 2013.gada 15.maija Deleģētā regula Nr.885/2013, ar ko papildina Eiropas Parlamenta un Padomes ITS direktīvu 2010/40/ES attiecībā uz informācijas pakalpojumu sniegšanu saistībā ar drošām stāvvietām kravas automobiļiem un komerciālajiem transportlīdzekļiem (publicēta „Eiropas Savienības Oficiālajā Vēstnesī” L 247, 18.09.2013.).  2. Komisijas 2013.gada 15.maija Deleģētā regula Nr.886/2013, ar ko papildina Eiropas Parlamenta un Padomes Direktīvu 2010/40/ES attiecībā uz datiem un procedūrām, lai lietotājiem, ja iespējams, nodrošinātu vispārējas ar ceļu satiksmes drošību saistītas bezmaksas informācijas minimumu (publicēta „Eiropas Savienības Oficiālajā Vēstnesī” L 247, 18.09.2013.).  3. Komisijas 2014.gada 18.decembra Deleģētā regula Nr.2015/962, ar ko papildina Eiropas Parlamenta un Padomes Direktīvu 2010/40/ES attiecībā uz reāllaika satiksmes informācijas pakalpojumu nodrošināšanu visā ES (publicēta „Eiropas Savienības Oficiālajā Vēstnesī” L 157, 23.06.2015.).  4. Komisijas 2017.gada 31.maija Deleģētā regula Nr.2017/1926, ar ko papildina Eiropas Parlamenta un Padomes Direktīvu 2010/40/ES attiecībā uz ES mēroga multimodālu maršruta informācijas pakalpojumu sniegšanu (publicēta „Eiropas Savienības Oficiālajā Vēstnesī” L 272, 21.10.2017.). |
| 2. | Citas starptautiskās saistības | Projekts šo jomu neskar. |
| 3. | Cita informācija | Eiropas Parlamenta un Padomes direktīvas (ES) 2018/1972 *par Eiropas Elektronisko sakaru kodeksa izveidi* prasība Eiropas Savienības dalībvalstīm līdz 2023.gada 21.decembrim veikt elektronisko sakaru tīklu ģeogrāfisko apsekošanu (kartēšanu) tiks ieviesta ar likumprojektu “Elektronisko sakaru likums”. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | 1. Komisijas 2013.gada 15.maija Deleģētā regula Nr.885/2013, ar ko papildina Eiropas Parlamenta un Padomes ITS direktīvu 2010/40/ES attiecībā uz informācijas pakalpojumu sniegšanu saistībā ar drošām stāvvietām kravas automobiļiem un komerciālajiem transportlīdzekļiem (publicēta „Eiropas Savienības Oficiālajā Vēstnesī” L 247, 18.09.2013.).  2. Komisijas 2013.gada 15.maija Deleģētā regula Nr.886/2013, ar ko papildina Eiropas Parlamenta un Padomes Direktīvu 2010/40/ES attiecībā uz datiem un procedūrām, lai lietotājiem, ja iespējams, nodrošinātu vispārējas ar ceļu satiksmes drošību saistītas bezmaksas informācijas minimumu (publicēta „Eiropas Savienības Oficiālajā Vēstnesī” L 247, 18.09.2013.).  3. Komisijas 2014.gada 18.decembra Deleģētā regula Nr.2015/962, ar ko papildina Eiropas Parlamenta un Padomes Direktīvu 2010/40/ES attiecībā uz reāllaika satiksmes informācijas pakalpojumu nodrošināšanu visā ES (publicēta „Eiropas Savienības Oficiālajā Vēstnesī” L 157, 23.06.2015.).  4. Komisijas 2017.gada 31.maija Deleģētā regula Nr.2017/1926, ar ko papildina Eiropas Parlamenta un Padomes Direktīvu 2010/40/ES attiecībā uz ES mēroga multimodālu maršruta informācijas pakalpojumu sniegšanu (publicēta „Eiropas Savienības Oficiālajā Vēstnesī” L 272, 21.10.2017.). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Deleģētās regulas (ES) Nr.885/2013 5. pants | Noteikumu projekta 3. punkts. | Grozījumi tiek veikti, ietverot ieviešanu pilnībā. | Neparedz stingrākas prasības. |
| Deleģētās regulas (ES) Nr.886/2013 7. pants | Noteikumu projekta 3. punkts. | Grozījumi tiek veikti, ietverot ieviešanu pilnībā. | Neparedz stingrākas prasības. |
| Deleģetās regulas (ES) 2015/962 3. pants | Noteikumu projekta 3. punkts. | Grozījumi tiek veikti, ietverot ieviešanu pilnībā. | Neparedz stingrākas prasības. |
| Deleģētās regulas (ES) Nr.2017/1926 3. pants | Noteikumu projekta 3. punkts. | Grozījumi tiek veikti, ietverot ieviešanu pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |
| **2. tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta saskaņošanas procesā 2020.gada 13.maijā ievietots Satiksmes ministrijas tīmekļa vietnē https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija, VAS “Latvijas Valsts ceļi”, VAS “Elektroniskie sakari”, VAS “Latvijas Valsts radio un televīzijas centrs”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Satiksmes ministrijai būs jāpilda funkcija - organizēt un koordinēt valsts politikas izstrādi un īstenošanu ITS jomā un deleģēt LVC izveidot un uzturēt transporta nozares informācijas nacionālo (valsts) piekļuves punktu, kā arī LVC, kas, pamatojoties uz Satiksmes ministrijas deleģējumu, izveidos un uzturēs transporta nozares informācijas nacionālo (valsts) piekļuves punktu.  Tiek plānots NPP veidot uz LVC tehniskā un cilvēkresursu nodrošinājuma pamata, atbilstoši ES praksei, kur NPP lielākoties atrodas valsts ceļu administratoru pakļautībā.  Šobrīd nav iespējams precīzi noteikt amatu vietu skaita izmaiņas, taču pēc NPP izveides (sākot ar 2024. gadu) indikatīvi tās varētu būt 3 jaunas amata vietas LVC. |
| 3. | Cita informācija | Nav. |

Satiksmes ministra vietā –

Ministru prezidenta biedrs, tieslietu ministrs J. Bordāns

Vīza:

Valsts sekretāre I.Stepanova

1. Ar īstenotajiem projektiem var iepazīties konceptuālā ziņojuma “Par intelektisko transporta sistēmu ieviešanu Latvijas autotransporta jomā un to saskarnēm ar citiem transporta veidiem” apakšnodaļā 2.5. “Situācija Latvijā”. Skatīt: http://tap.mk.gov.lv/lv/mk/tap/?pid=40484830 [↑](#footnote-ref-1)
2. Eiropas Parlamenta un Padomes 2010.gada 7.jūlija Direktīvas 2010/40/ES par pamatu inteliģento transporta sistēmu ieviešanai autotransporta jomā. Skatīt: https://eur-lex.europa.eu/legal-content/LV/TXT/PDF/?uri=CELEX:32010L0040&qid=1589268595091&from=EN [↑](#footnote-ref-2)
3. interneta protokola 4.versija [↑](#footnote-ref-3)
4. https://eur-lex.europa.eu/legal-content/LV/TXT/?uri=CELEX:32018L1972 [↑](#footnote-ref-4)